KOMISIJOS REGLAMENTAS (EB) Nr. 2154/98
1998 m. spalio 7 d.
nustatantis specialias priemones, nukrypstančias nuo Reglamentų (EEB) Nr. 3665/87, (EEB) Nr. 3719/88 ir (EB) Nr. 1370/95 dėl kiaulienos
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1975 m. spalio 29 d. Tarybos reglamentą (EEB) Nr. 2759/75 dėl bendro kiaulienos rinkos organizavimo(1) su paskutiniais pakeitimais, padarytais Reglamentu (EB) Nr. 3290/94(2), ir ypač į jo 13 straipsnio 12 dalį ir 22 straipsnio antrą pastraipą,
kadangi Tarybos reglamente (EEB) Nr. 565/80(3) su paskutiniais pakeitimais, padarytais Reglamentu (EEB) Nr. 2026/83(4), dėl eksporto grąžinamųjų išmokų už žemės ūkio produktus išankstinio mokėjimo;
kadangi Komisijos reglamente (EEB) Nr. 3665/87(5) su paskutiniais pakeitimais, padarytais Reglamentu (EB) Nr. 604/98(6), nustatytos bendrosios išsamios eksporto grąžinamųjų išmokų už žemės ūkio produktus sistemos taikymo taisyklės;
kadangi Komisijos reglamente (EEB) Nr. 3719/88(7) su paskutiniais pakeitimais, padarytais Reglamentu (EB) Nr. 1044/98(8), nustatytos išsamios bendrosios taisyklės dėl žemės ūkio produktų importo ir eksporto licencijų bei išankstinio nustatymo sertifikatų sistemos taikymo taisyklės;
kadangi Komisijos reglamente (EB) Nr. 1370/95(9) su paskutiniais pakeitimais, padarytais Reglamentu (EB) Nr. 1719/98(10), nustatytos išsamios eksporto licencijų sistemos įgyvendinimo kiaulienos sektoriuje taisyklės;
kadangi sunkumai, su kuriais Rusijos rinka susidūrė nuo 1998 m. rugpjūčio antrosios pusės, labai pažeidė eksportuotojų ekonominius interesus ir kadangi tokia padėtis turėjo neigiamo poveikio Reglamentuose (EEB) Nr. 565/80, (EEB) Nr. 3665/87 ir (EEB) Nr. 3719/88 numatytoms eksporto galimybėms;
kadangi dėl to šias žalingas pasekmes būtina apriboti patvirtinant specialias priemones ir pratęsiant kai kuriuos grąžinamosioms išmokoms skirtuose reglamentuose nustatytus terminus, kad būtų galima sutvarkyti dėl pirmiau minėtų aplinkybių neužbaigtas eksporto operacijas;
kadangi leidžiančias nukrypti nuostatas gali taikyti tik tie ūkio subjektai, kurie, pirmiausia remdamiesi Tarybos reglamento (EEB) Nr. 4045/89(11), su paskutiniais pakeitimais, padarytais Reglamentu (EB) Nr. 3235/94(12), 1 straipsnio 2 dalyje nurodytais dokumentais, gali įrodyti, kad licencijų prašė norėdami eksportuoti į Rusiją;
kadangi, atsižvelgiant į padėties raidą, šis reglamentas turėtų būti taikomas tuoj pat;
kadangi šiame reglamente numatytos priemonės atitinka Kiaulienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Šis reglamentas taikomas Tarybos reglamento (EEB) Nr. 2759/75 1 straipsnio 1 dalyje išvardytiems produktams, kuriems išduotos eksporto licencijos.
2. Šis reglamentas taikomas tik tada, kai ūkio subjektas išduodančiai institucijai priimtinu būdu gali įrodyti, kad licencijų buvo prašoma norint importuoti į Rusiją.
Išduodančiosios institucijos įvertinimas pirmiausia remiasi Tarybos reglamento (EEB) Nr. 4045/89 1 straipsnio 2 dalyje nurodytais prekybos dokumentais.
2 straipsnis
Turėtojo prašymu eksporto licencijų, išduotų remiantis Komisijos reglamentu (EB) Nr. 1370/95, dėl kurių buvo kreiptasi iki 1998 m. rugpjūčio 29 d., išskyrus licencijų, kurių galiojimas baigėsi iki 1998 m. rugpjūčio 1 d., galiojimas pratęsiamas 60 dienų.
3 straipsnis
Eksportuotojo prašymu produktams, kurių atžvilgiu muitinės formalumai buvo atlikti iki 1998 m. rugpjūčio 29 d. arba kuriems iki tos dienos buvo taikoma bet kuri iš Reglamento (EEB) Nr. 565/80 4 ir 5 straipsniuose nustatytų priemonių, Reglamento (EEB) Nr. 3719/88 30 straipsnio 1 dalies b punkto i papunktyje ir Reglamento (EEB) Nr. 3665/87 4 straipsnio 1 dalyje bei 32 straipsnio 1 dalyje nurodytas 60 dienų terminas pratęsiamas iki 150 dienų.
4 straipsnis
Valstybės narės kiekvieną ketvirtadienį praneša Komisijai apie produktų kiekius, kuriems ankstesnę savaitę buvo taikytos 2 ir 3 straipsniuose nurodytos priemonės.
5 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1998 m. spalio 7 d.